लोकायुक्त मुद्दे पर महाराष्ट्र में अन्ना करेंगे आंदोलन  
अन्ना ने लोकायुक्त मामले पर 18 जुलाई को मुख्यमंत्री को पत्र लिखा था और उनसे कर्नाटक की तर्ज पर प्रभावी संस्था लोकायुक्त के गठन की मांग की थी।
प्रभावी लोकायुक्त की मांग दोहराते हुए भ्रष्टाचार के खिलाफ आंदोलन करने वाले सामाजिक कार्यकर्ता अन्ना हजारे ने गुरुवार को कहा कि वह इस मुद्दे पर महाराष्ट्र में आंदोलन करेंगे।  अन्ना हजारे ने इस सम्बंध में 18 जुलाई को महाराष्ट्र के मुख्यमंत्री पृथ्वीराज चव्हाण को पत्र लिखा था और उनसे कर्नाटक की तर्ज पर प्रभावी संस्था लोकायुक्त के गठन की मांग की थी।  उन्होंने पत्र में कहा था, "लोग अपने नेताओं को इस उम्मीद से चुनते हैं कि वे जनता के पैसे का उपयोग विवेकपूर्ण ढंग से करेंगे और राज्य का उज्ज्वल भविष्य सुनिश्चित करने के लिए कानून का अनुमोदन करेंगे।"  उन्होंने कहा था, "जब सारी उम्मीदों पर पानी फिर जाता है तब लोग अपनी पसंद को दरकिनार कर आंदोलन का सहारा लेते हैं जो उनका संवैधानिक अधिकार है।"  अपने पत्र में अन्ना हजारे ने कहा था कि उन्हें उम्मीद है कि इस दिशा में सकारात्मक कदम उठाए जाएंगे और लोगों को आंदोलित होने की जरूरत नहीं पड़ेगी।  आंदोलन के प्रस्ताव की पुष्टि करते हुए टीम के एक निकट सहयोगी ने कहा कि अन्ना हजारे ने अपनी मांग दोहराई है तथा मुख्यमंत्री से लोकायुक्त विधेयक को विधानसभा के आगामी शीतकालीन सत्र में पारित कराने की मांग की है।  टीम अन्ना के सूत्रों ने यह भी बताया कि अन्ना हजारे शीतकालीन सत्र के आखिरी दिन तक प्रतीक्षा करेंगे। यदि विधेयक पारित नहीं होता है तो वह रालेगण सिद्धि या पुणे के निकट आलंदी कस्बे से नया आंदोलन शुरू करेंगे।